Eyvind Vesselbo (V), 2003-05-12:
Jeg vil gerne takke hr. Jørn Jespersen og SF, fordi de gennem denne forespørgselsdebat giver mig som Venstres miljøordfører lejlighed til at fremhæve den lange række initiativer, som er taget på naturområdet i det sidste halvandet år.
Det er initiativer, som Venstre bakker kraftigt op om, og som for første gang i mange år sætter naturen i centrum.
Det er ikke bare tomme ord ved festlige lejligheder, som det var tilfældet under den tidligere regering, som SF jo holdt hånden over i næsten 9 år, selv om SF nok kunne se, at der ikke skete noget som helst på miljøområdet og naturområdet.
Nu er det slut med den høje cigarføring uden naturindhold, og derfor har SF nu chancen for at deltage aktivt i den aktive naturpolitik, som kreeres af den nye regering.
Jeg kan forstå på ordlyden af denne forespørgsel, at SF gerne vil ud af hængekøjen på miljø- og naturområdet og i gang med det politiske arbejde, og jeg vil sige, at SF skal være hjertelig velkommen til at være med i samarbejdet på naturområdet.
Regeringen offentliggjorde den 8. august 2002
sit naturpolitiske udspil.
Det blev senere fulgt op af en naturpolitisk redegørelse, som var til debat her i Folketinget i november 2002.
Som ministeren nævnte, blev der i forbindelse med finansloven 2003 afsat 50 mio. kr. som en ekstra bevilling
til naturområdet som resultat af et bredt forlig mellem regeringen, Dansk Folkeparti og Kristeligt Folkeparti.
Denne aftale er for kort tid siden udbygget med de samme forligspartier gennem en ny aftale om at sælge omkring 1.500 ha plantager i Danmark, så vi kan gå videre med initiativerne for bynær skovrejsning, friluftsliv og velfærd.
Pengene skal øremærkes til disse formål.
Der er mange initiativer i støbeskeen, og det er jo kun min begrænsede taletid, der forhindrer, at jeg kan komme ind på dem alle sammen.
Vi støtter regeringens initiativer til at overholde Danmarks internationale forpligtelser målrettet og præcist.
Det gælder Natura 2000-direktiverne og målsætningen om, at forringelserne af biodiversiteten skal være stoppet i 2010.
Naturovervågningen fornyes fra 2004, hvor det nye samlede naturovervågningsprogram for vand og natur sættes i gang.
Vi skal gennemføre en ændring af naturbeskyttelsesloven i næste folketingssamling, og hovedformålet med det er at supplere den gældende lovgivning med yderligere regler om beskyttelse af forvaltningen af Natura 2000-områderne.
Der vil blive taget initiativer til implementering af vandrammedirektivet, og de aftaler, som fulgte af vedtagelsen af Vandmiljøplan II om, at der skulle investeres i skovrejsning og vådområder, skal også realiseres.
Når forligspartierne, herunder SF, skal arbejde videre med Vandmiljøplan III, har SF jo store muligheder for at være med til at sætte rammerne for det videre arbejde på naturområdet.
Men det afhænger jo af, om SF ønsker det, eller om man ønsker at fortsætte med at sidde på sidelinjen og se lidt halvfornærmet ud.
Der kommer en revision af skovloven, som bl.a. skal skabe de nødvendige retslige rammer for beskyttelse af de skovnaturtyper, som er omfattet af habitatsdirektivet.
Der er oprettet tre naturparker, og der vil ganske givet komme flere i løbet af kort tid.
Her er det lokalbefolkningen, som sætter dagsordenen, hvilket er et af de grundlæggende principper i Venstres miljøpolitik.
Hvis ikke lokalbefolkningen er med, bliver det ikke optimale løsninger, og her adskiller vi os jo klart fra den tidligere regering og dens støttepartier, altså også SF, som aldrig har haft tillid til, at befolkningen rundtom i landet selv kunne tage vare på at bestemme om miljø- og naturværdier.
Her skilles vandene mellem Venstres og venstrefløjens politik og ideologi.
Vi stræber efter en decentralisering af beslutningerne om borgerinddragelse, mens oppositionen udpræget arbejder for en centralistisk holdning uden tillid til den danske befolkning.
Hidtil har tesen været, at vi ved bedst her på Christiansborg, men måske er der nye toner fra SF.
Det bliver spændende at deltage i debatten i dag og høre, om det er tilfældet.
Som sagt rummer min taletid ikke plads til at rose alle de initiativer, regeringen har taget på naturområdet.